বিশ্ববিদ্যালয়ে কর্মরত বিভিন্ন গণমাধ্যম কর্মীরা জানান, বিশ্ববিদ্যালয়ের কর্মকর্তারা মৌলিক তথ্য প্রদানে অসহযোগিতা করছেন। বিশ্ববিদ্যালয়ের একটি জাতীয় দৈনিকের প্রতিনিধি অভিযোগ করে বলেন, বঙ্গবন্ধু শেখ মুজিবুর রহমান হলের সম্প্রসারণ প্রকল্পের দরপত্র প্রকাশের তারিখ, প্রকল্প ব্যয়, প্রকল্পটি শেষ হওয়ার সময়সীমাসহ সংশ্লিষ্ট তথ্য জানতে বিশ্ববিদ্যালয়ের পরিকল্পনা ও উন্নয়ন দফতরের সহকারী পরিচালক ড. মো. শাহাবুদ্দীন এবং অর্থ ও হিসাব দফতরের সহকারী পরিচালক মো. নাছির উদ্দিনের কাছে যান তিনি। কিন্তু তারা বিভিন্ন অজুহাতে তথ্য প্রদানে অসহযোগিতা করেছেন। কোনো তথ্যের জন্য সংশ্লিষ্ট কার্যালয়ে যোগাযোগ করা হলে উপাচার্য ও রেজিস্ট্রারের অনুমতি লাগবে বলে এড়িয়ে যান।